АҞӘА, мшаԥы 28 - Sputnik. Аԥсни Аахыҵ Уаԥстәылеи излареиԥшу ыҟоуп, аха иҟоуп звысра алымшо аиԥшымзаарақәагьы ҳәа иҳәеит Урыстәыла адәныҟатәи аусқәа рминистр Сергеи Лавров, РИА Новости аинтервиу аҭо.
"Саакашвили Цхинвал ақалақьи аҭынчреиҿкааҩцәа рыри данрыжәлоз Минсктәи аиқәшаҳаҭрақәа реиԥш зеиԥшу уснагӡатә рыдкыламызт. Қырҭтәыла анапы зҵанамҩыз, ус излацәажәаз, имҩаԥгазарц ахәҭаны иԥхьаӡаз ашьаҿақәа зныԥшуаз адокумент "Медведев-Саркози" акәын иҟаз", - ҳәа иҳәеит Лавров.
Иара иажәақәа рыла, "Саркози, ара Москва, ҳара данҳаҿцәажәа ашьҭахь Қарҭҟа дыԥрит адокумент Саакашвили иганахьалагьы адгылара аиура аиҿкааразы.
"Саакашвили адокумент инапы аҵеиҩит, аха убри аан ихадаз апунктқәа иҵәаӷәеит. Саркози ари компромиссуп ҳәа агәра ҳиргарц иҽазишәеит, аха иҟаз зегьы еилыркаауан. Адокумент апреамбула – Урыстәылатәи Афедерациеи Франциатәи Ареспубликеи Аахыҵ Кавказ аҭагылазаашьа аҭышәныртәалара рҭахны Қырҭтәылеи, Аԥсни, Аахыҵ Уаԥстәылеи ирыдыргалоит: аибашьра аанкылара – ҳәа иалагон. Саакашвили ари иҵәаӷәеит, "аибашьра аанкылара" ҳәа апункт заҵә арбаны", - ҳәа иҳәеит Лавров.
"Донбасстәи аҭагылазаашьа уалацәажәозар, уа зынӡа даҽакала иҟан. Минск 17 сааҭ имҩаԥысуаз "нормандиатәи аформат" алахәылацәа – Франциа ахада Франсуа Олланд, ФРГ аканцлер Ангела Меркель, Украина ахада Пиотр Порошенко, Урыстәыла ахада Владимир Путин реицәажәара алҵшәа аиуит. Ҩымш рыҩнуҵҟа ООН Ашәарҭадаратә хеилак аҿы ирыдыркылеит иара анагӡаразы гәыҩбарак аамырԥшыкәа", - ҳәа иҳәеит иара.
Сергеи Лавров иинтервиу зегьы шәаԥхьар ҟалоит абра>>